קייט מאלגרו

נעוריה

קייט מאלגרו נולדה בשנת 1955 בדובוק, איווה, למשפחה אירית קתולית לתומאס ג'יימס מאלגרו השני, קבלן במקצועו ולג'ואן וירג'יניה מאלגרו (לשעבר קיירנאן), אמנית וציירת. בגיל 17, התקבלה לקונסרבטוריון למשחק סטלה אדלר בניו יורק, המשויך לאוניברסיטת ניו יורק ולמדה שם כשנה. את לימודיה מימנה כמלצרית במסעדה בשדרה השלישית.

קריירה

את תחילת הקריירה שלה ניתן לסמן באופרת הסבון של ABC, "תקוותו של ריאן" (1975) בתפקיד מארי ריאן. תפקיד זה הקנה לה פופולריות גם לאחר שהסדרה ירדה מהאקרנים. מאלגרו נשארה בידידות עם שותפתה לסדרה, איליין כריסטן והגישה עמה פרס מיוחד ליוצר הסדרה, קלייר לאבין ב-1995. במקביל, שיחקה בהפקה של העיירה שלנו בתיאטרון השקספירי האמריקאי בסטנפורד, קונטיקט. ב-1979 שיחקה בתפקיד קייט קולומבו בסדרה גברת קולומבו שנתפרה במיוחד עבורה. ב-1986 הופיעה בחופשי על הבר כג'נט אלדרידג'. ב-1993, מאלגרו נפרדה מבעלה, רוברט ה. איגן, לו הייתה נשואה שתים עשרה שנה. ב-1995, כשגירושיהם נחתמו, עמדה מאלגרו למכור את דירתה, אך אז קיבלה בקשה לשחק בתפקיד קפטן קת'רין ג'יינוויי בסדרה מסע בין כוכבים: וויאג'ר. מאלגרו הייתה לאישה הראשונה המשחקת קפטן בתפקיד קבוע בסדרה. סדרה זו הפכה לסדרה הקבועה הראשונה ברשת UPN הצעירה והייתה גם לסדרה הארוכה ביותר בתולדות רשת זו. מאלגרו זכתה בפרס סטורן בקטגורית שחקנית הטלוויזיה הטובה ב-1998 על תפקידה בסדרה זו. היא גם דיבבה את דמותה זו במשחקי המחשב המבוססים על הסדרה, לאחרונה גם דיבבה במשחקים כמו סדרת Dragon Age. במקביל לסדרה, דיבבה את דמותה של טיטאניה בסדרה "הגרגולים" ב-1996.

מסע בין כוכבים: וויאג'ר

מאלגרו עברה אודישן לתפקיד קפטן קת'רין ג'יינוויי, כאשר מפיקי הסדרה הכריזו עליה. תחילה הגישה אודישן מוקלט, אשר הכינה בעיר ניו יורק באוגוסט 1994. אולם היא לא הייתה מרוצה מאודישן זה, ונגשה לאודישן אישי מספר שבועות קצר לאחר מכן. ביום זה, כוכבת הסרטים ז'נבייב בוז'ולד נבחרה לתפקיד ג'יינוויי, אך עזבה את התפקיד לאחר יומיים בלבד, בשל לוח הזמנים התובעני הדרוש לסדרת טלוויזיה. מאלגרו שיחקה בתפקיד זה לאורך כל שבע עונותיה של הסדרה עד לסיומה בשנת 2001.
על תפקידה בוויאג'ר, כתבה מאלגרו : "אני גאה בתפקיד זה. הוא היה קשה; זו הייתה עבודה קשה. אני גאה בעבודה זו, כיוון שאני חושבת שהוא שינה את היחס לנשים ומדע. למדתי לאהוב את מסע בין כוכבים: וויאג'ר, ומתוך הרכב של תשעה שחקנים, נעשיתי חברה טובה של שלושה, ובו בעת גידלתי שני ילדים."

לאחר מסע בין כוכבים

לאחר סיום הסדרה, מאלגרו חזרה לשחק בתיאטרון וכיכבה במחזה אישי בשם "תה בשעה חמש". המחזה הוא מונולוג נוסטלגי, המבוסס על זיכרונותיה של קת'רין הפבורן, שזכה להצלחה רבה ומאלגרו זכתה בשני פרסים עבורו. ב-2005 שיחקה בסרט "תפיסה" לצד פייפר פראבו. ב-2006 שיחקה בהצגה המבוססת על סרט הטלוויזיה "המנוקים מפשע" בלונדון. באביב 2007, שיחקה בסדרה "הדונלים השחוריים" ברשת NBC אשר זכתה לעונה אחת בלבד. בשנה זו, שיחקה בהצגה "איפיגניה". ב-2008 שיחקה במחזה אקווס בברודוויי וגם בדרמה קצרה המבוססת על משפטי מפרץ גואנטמו. ב-2009, חזרה לטלוויזיה לדרמת בית החולים "Mercy" של רשת NBC, בתפקיד אמה של הדמות הראשית. ב-2010, שיחקה בתפקיד קלאופטרה במחזה השייקספירי, אנטוניוס וקלאופטרה. ב-2011 הופיעה בסרט תיעודי "הקפטנים" אשר נכתב ובוים על ידי ויליאם שטנר, העוקב אחר שטנר מראיין את הקפטנים של סדרות מסע בין כוכבים לדורותיהם. בשנה זו, החלה להופיע בסדרה מחסן 13. בשנת 2013 החלה מאלגרו לשחק בתפקיד גלינה "רד" רזניקוב בסדרה "כתום זה השחור החדש", דרמה קומית מצליחה מבית נטפליקס.

חיים אישיים

מאלגרו נשואה בשנית לטים הגאן, חבר מועצת מחוז קויאהוגה, אוהיו לשעבר. אמה של קייט, ג'ואן, הכירה ביניהם והוא הציע לה נישואין על הסט של וויאג'ר. הייתה נשואה תחילה לרוברט ה. איגן, ממנו יש לה שני בנים, איאן ואלק. מאלגרו חברה במועצה הלאומית לאלצהיימר. אמה של קייט, ג'ואן, נפטרה ב-27 ביולי 2006, לאחר מאבק ארוך במחלה. היא מתנגדת להפלות ולהטלת עונש מוות. היא גם דוברת מערכת הבריאות "מטרו" בקליבלנד.